জবুর.
121.
হজো যাওরা কাফেলার কাওয়ালি আমি চউখ তুলিয়া পাহাড়-পর্বতর বায় চাইমু, আমার সায়-সাইয্য কুয়াই থাকি আইবো? 
হউ মাবুদর গেছ থাকিউ আমার সাইয্য আইবো, যেইন আছমান-জমিন পয়দা করছইন। 
তুমার পাওরে তাইন পিছলা খাইতে দিতা নায়, তুমার বাচানেআলা তো ঘুমাইতা নায়। 
মনো রাখিও, বনি ইছরাইলরে যেইন বাচাইন, তাইন ঘুমাইতা নায়, উংগাইতাও নায়। 
মাবুদউ তুমার হেফাজতকারি, তুমার আশ্রয় ছায়া, তুমার ডাইন আতো ধরিয়া তাইন আছইন খাড়া। 
দিনর বালায় সুরুজে আর রাইতর বালায় চান্দে, কুনুতায়উ তুমার খেতি করতো নায়। 
হক্কল নমুনার বিপদ থাকি মাবুদেউ বাচাইবা, তাইনউ তুমার জানর হেফাজত করবা। 
তুমার চলা-ফিরার সময় ঘরো-বাইরে মাবুদেউ বাচাইবা, অখন থাকি যুগে যুগে হর-হামেশা॥ 
