জাইরা কালাম.
7.
এরবাদে আমি দেখলাম, দুনিয়ার চাইর কুনাত চাইর জন ফিরিস্তা উবাই রইছইন। তারা দুনিয়াত, দরিয়াত আর হকল গাছ-পালাত বাতাস হামানির দুয়ার বন্দ করার লাগি উবাইছইন। 
বাদে আমি দেখলাম, পুবে থাকি আরক জন ফিরিস্তা উঠিয়া আইরা, জিন্দা আল্লার সীল-চাপ্পড় তান গেছে আছে। তাইন আইয়া যে চাইর জন ফিরিস্তারে দুনিয়া আর দরিয়ার খেতি করার লাগি খেমতা দেওয়া অইছিল, হউ চাইরো ফিরিস্তারে জুরে জুরে ডাকিয়া কইলা, 
“আমরা যতবইল আমরার আল্লার গুলাম অকলর কপালো সীল না মারছি, অতবইল তুমরা দুনিয়ার, দরিয়ার বা গাছ-পালার খেতি করিও না।” 
বাদে আমি হউ সীল-চাপ্পড় মারা মানষর পরিমান হুনলাম। বনি ইছরাইলর হকল খান্দান থাকি এক লাখ চৌচাল্লিশ আজার জনরে সীল মারা অইছে। 
এহুদা খান্দানর বারো আজার জন সীল মারা; রুবেন খান্দান থাকি বারো আজার; ছাদু খান্দান থাকি বারো আজার; 
আশির খান্দান থাকি বারো আজার; নপ্তালি খান্দান থাকি বারো আজার; মানশা খান্দান থাকি বারো আজার; 
শিমিয়ন খান্দান থাকি বারো আজার; লেবি খান্দান থাকি বারো আজার; ইছাখর খান্দান থাকি বারো আজার; 
সবুলন খান্দান থাকি বারো আজার; ইউছুফ খান্দান থাকি বারো আজার; বিন-ইয়ামিন খান্দান থাকি বারো আজার জন সীল মারা। 
বাদে আমি দেখলাম, পরতেক দেশ, হকল খান্দান, হকল জাতি আর হকল জাতর বুলিয়ে মাতরা বউত মানুষ দলা অইছইন, এরারে গনিয়া ফুড়ানির সাইধ্য কেউরর নাই। এরা ধলা লেবাছ ফিন্দিয়া খেজুর পাতা আতো লইয়া, হউ তখত আর মেড়া-বাইচ্চার ছামনে উবাই রইছইন। 
তারা জুরে জুরে কইরা, “আমরার আল্লা যেইন তখতো বওয়াত আছইন, আর মেড়া-বাইচ্চার আতোউ, গুনার মাফি আর নাজাত আছে।” 
এরবাদে তামাম ফিরিস্তা অকল, হউ তখতর, হউ মুরব্বি নেতা অকলর আর চাইরো জানদারর চাইরো কান্দাবায় উবাইলা। তারা তখতর ছামনে সইজদাত পড়িয়া কইলা, 
“আমিন। তারিফ, গৌরব, আখল আর শুকরিয়া, ইজ্জত, খেমতা আর বল-শক্তি, যুগে যুগে আমরার আল্লারউ অউক। আমিন।” 
বাদে মুরব্বি নেতা অকলর মাজর একজনে আমারে কইলা, “বুজরায় নি, ধলা লেবাছ ফিন্দা অউ মানুষ অকল কে, এরা কুয়াই থাকি আইছইন?” 
আমি তানরে কইলাম, “ও মালিক, ইতা তো আপনেউ জানইন।” তেউ তাইন কইলা, “এরা অইলা হউ জন অকল, যেরা হউ মহা মছিবতর মাজ থাকি আইছে। তারার লেবাছরে মেড়া-বাইচ্চার লউদি ধইয়া ধলা বানাইছে। 
এরলাগি এরা আল্লার তখতর ছামনে আছে; তারা দিন-রাইত বেহেস্তি এবাদত খানার মাজে এবাদত-বন্দেগি কররা। আর তখতো যেইন বওয়াত আছইন, তাইন নিজে এরার উপরে তাম্বু টানাই দিবা। 
এরার আর কুনুদিন ভুক লাগতো নায়, পানির পিয়াছে ধরতো নায়; সুরুজর তেজ এরার গতরো লাগতো নায়, কুনু গরমও লাগতো নায়। 
তখতর মাজর মেড়া-বাইচ্চায়উ এরার রাখালি করবা। তাইন এরারে আবে-হায়াতর জিন্দেগি-পানির ঝরনার গেছে লইয়া যাইবা, আর আল্লায় এরার চউখর পানি ফুছিয়া দিবা।” 
