জবুর.
99.
মাবুদে বাদশাই করইন, জাতি অকল কাপউক, দুইও কারুবীমর মাজে তান আসন, দুনিয়ায় থরথর করউক। 
পবিত্র ছিয়ন নগরির মাজে মাবুদউ মহান, হকল জাতির উপরে তান ইজ্জত-সম্মান। 
তারা করউক তুমার গুনগান, মহান আর ভয়ংকর তুমার নাম, তারা কউক, মহা পবিত্র তাইন। 
ও বলআলা বাদশা, হক বিচাররে ভালা পাও তুমি, হক-হালালি গাথিছো তো মজবুত করি, ইয়াকুবর বংশত বওয়াল করছো হক বিচার আর পরেজগারি। 
আমরার মাবুদ আল্লার তারিফ করো, সইজদা করো তান কদম মুবারকো, কও, মহা পবিত্র তাইন। 
মুছা আর হারুন আছলা তান ইমামতির কামো, শামুয়েল নবীও রইতা তান দোয়া-মুনাজাতো, জুয়াপ পাইতা তারা ডাকিলে মাবুদর দরবারো। 
মেঘর খুটিত রইয়া তাইন মাতিতা তারার লগে, তান কালাম মানিয়া তারা চলতা তান হুকুমে। 
ও আল্লা আমরার মাবুদ, তারার মিনতি তুমি হুনতায়, তারার কছুরির বদলা দিলেও তুমি আল্লায় মাফি দিতায়। 
আমরার মাবুদ আল্লার তারিফ করো, সইজদা করো তান পবিত্র পাহাড়ো, আমরার মাবুদ আল্লা তো পাক-পবিত্র॥ 
