জবুর.
98.
মাবুদর নামে গীত-গজল গাও নয়া নয়া, তাইন তো করছইন তাইজ্জুবি কাম যততা। নিজর ডাইন আতর কুদরতি বল দিয়া, করছইন কতো আচানক জয়র লিলা-খেলা। 
মাবুদ তান উদ্ধার কাম জানাইছইন হকলরে, তান হক কাম দেখাইছইন জাতি অকলর চখুর ছামনে। 
তান দয়া-মায়া আর হক-হালালি, ইয়াদ রাখছইন বনি ইছরাইলর লাগি, দেখিছে জগতর হেশ সীমানার মানষে, আমরার মাবুদর উদ্ধার করা কামরে। 
ওরে জগতবাসি গাও খুশির গান মাবুদর নামে, বাইদ্য-বাজনার তালে তালে জুরে জুরে, তান গুনগান গাও তুমরা বড় গলায়ে। 
বীনা-বেহালা বাজাইয়া তালে তালে গাও গান, মাবুদর তারিফ করি গজল-গান গাও তান। 
তুমরা জুরে জুরে চুংগা আর শিংগা বাজাইয়া, আল্লা মালিকর ছামনে গাও খুশি করিয়া। 
তান তারিফে গর্জিয়া উঠউক বড় গলায়, দরিয়া আর তার মাজর হকলতায়, এরলগে ফুর্তি করো জগতর সব বাসিন্দায়। 
গাংগ অকলে খুশি করো আতর তালি দিয়া, ফুর্তি করো একলগে পাহাড়-পর্বত মিলিয়া। 
মাবুদর ছামনে গাও খুশিয়ে গলা ফাটাইয়া, দুনিয়ার বিচার করাত স্বয়ং মাবুদ আইরা, হক বিচার করবা তাইন হক-হালাল রইয়া, হকল জাতির বিচার করবা হক-ইনছাফ দিয়া॥ 
